CELEX: 32014R1117
Language: hr
Date: 2014-10-22 00:00:00
Title: Provedbena uredba Komisije (EU) br. 1117/2014 оd 22. listopada 2014. o predujmovima za izravna plaćanja koji se od 16. listopada 2014. isplaćuju u Latviji i Litvi

22.10.2014   
            
            
               HR
            
            
               Službeni list Europske unije
            
            
               L 303/1
            
         PROVEDBENA UREDBA KOMISIJE (EU) br. 1117/2014
   оd 22. listopada 2014.
   o predujmovima za izravna plaćanja koji se od 16. listopada 2014. isplaćuju u Latviji i Litvi
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu Vijeća (EZ) br. 73/2009 od 19. siječnja 2009. o utvrđivanju zajedničkih pravila za programe izravne potpore za poljoprivrednike u okviru zajedničke poljoprivredne politike i utvrđivanju određenih programa potpore za poljoprivrednike, o izmjeni uredaba (EZ) br. 1290/2005, (EZ) br. 247/2006, (EZ) br. 378/2007 i stavljanju izvan snage Uredbe (EZ) br. 1782/2003 (1), a posebno njezin članak 29. stavak 4. točku (a),
   budući da:
   
               (1)
            
            
               Člankom 29. stavkom 2. Uredbe (EZ) br. 73/2009 predviđeno je da se plaćanja u okviru programâ potpore iz Priloga 1. toj Uredbi moraju provesti u razdoblju od 1. prosinca do 30. lipnja sljedeće kalendarske godine. Međutim, u skladu s člankom 29. stavkom 4. točkom (a) te Uredbe Komisija može predvidjeti isplatu predujmova.
            
         
               (2)
            
            
               U skladu s člankom 29. stavkom 5. Uredbe (EZ) br. 73/2009 države članice od 16. listopada 2014. poljoprivrednicima mogu isplaćivati predujmove u visini do 50 % izravnih plaćanja iz programa potpore navedenih u Prilogu 1. toj Uredbi za zahtjeve podnesene u 2014.
            
         
               (3)
            
            
               Odlukom Rusije da uvede zabranu uvoza poljoprivrednih proizvoda iz Unije prouzročeni su ozbiljni financijski problemi u poljoprivrednim sektorima nekoliko država članica među kojima su Latvija i Litva. Navedene dvije države zatražile su da im se odobri isplata predujmova u iznosu većem od iznosa od 50 % utvrđenog u članku 29. stavku 5. Uredbe (EZ) br. 73/2009.
            
         
               (4)
            
            
               Kako bi se ublažile posljedice embarga na način da se poljoprivrednicima omogući da pokriju gubitke uzrokovane embargom dok se ne stabiliziraju tržišta, prikladno je odobriti isplatu predujmova poljoprivrednicima u Latviji i Litvi u iznosu do 70 % iznosa programâ potpore iz Priloga I. Uredbi (EZ) br. 73/2009.
            
         
               (5)
            
            
               U skladu s člankom 26. stavkom 4. Uredbe (EU) br. 1306/2013 Europskog parlamenta i Vijeća (2), Komisija može uskladiti stopu prilagodbe za izravna plaćanja do 1. prosinca na temelju novih podataka koji su joj dostupni. Zbog navedenog razloga stopa prilagodbe financijske discipline iz članka 26. Uredbe (EU) br. 1306/2013 i članka 8. Uredbe (EU) br. 1307/2013 Europskog parlamenta i Vijeća (3) koja će se na kraju primjenjivati možda neće biti poznata do 16. listopada 2014. Stoga je najveće iznose predujmova koji se mogu isplaćivati potrebno utvrditi kao postotak izravnih plaćanja prije usklađenja iz članka 26. Uredbe (EU) br. 1306/2013. U preostalom iznosu plaćanja od 1. prosinca 2014. trebala bi se uzeti u obzir stopa prilagodbe financijske discipline koja se primjenjivala u tom trenutku.
            
         
               (6)
            
            
               Kako bi se predujmovi mogli početi isplaćivati od 16. listopada 2014., ova bi Uredba trebala stupiti na snagu na dan njezine objave.
            
         
               (7)
            
            
               Mjere predviđene ovom Uredbom u skladu su s mišljenjem Odbora za upravljanje izravnim plaćanjima,
            
         DONIJELA JE OVU UREDBU:
   Članak 1.
   Latvija i Litva od 16. listopada 2014. mogu isplaćivati predujmove poljoprivrednicima u iznosu do 70 % izravnih plaćanja iz Priloga I. Uredbi (EZ) br. 73/2009 za zahtjeve podnesene u 2014., ne uzimajući u obzir smanjenja zbog financijske discipline predviđena člankom 26. Uredbe (EU) br. 1306/2013 i člankom 8. Uredbe (EU) br. 1307/2013, uz uvjet da je provedena provjera uvjeta prihvatljivosti u skladu s člankom 20. Uredbe (EZ) br. 73/2009. U preostalom iznosu plaćanja koji će se dodjeljivati korisnicima od 1. prosinca 2014. mora se uzeti u obzir stopa prilagodbe financijske discipline koja se primjenjivala u tom trenutku za ukupan iznos izravnih plaćanja za kalendarsku godinu 2014.
   Članak 2.
   Ova Uredba stupa na snagu na dan objave u Službenom listu Europske unije.
   
      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 22. listopada 2014.
      
         
            Za Komisiju
         
         
            Predsjednik
         
         José Manuel BARROSO
      
   
   
      (1)  SL L 30, 31.1.2009., str. 16.
   
   
      (2)  Uredba (EU) br. 1306/2013 Europskog parlamenta i Vijeća od 17. prosinca 2013. o financiranju, upravljanju i nadzoru zajedničke poljoprivredne politike i o stavljanju izvan snage uredaba Vijeća (EEZ) br. 352/78, (EZ) br. 165/94, (EZ) br. 2799/98, (EZ) br. 814/2000, (EZ) br. 1290/2005 i (EZ) 458/2008 (SL L 347, 20.12.2013., str. 549.).
   
      (3)  Uredba (EU) br. 1307/2013 Europskog parlamenta i Vijeća od 17. prosinca 2013. o utvrđivanju pravila za izravna plaćanja poljoprivrednicima u programima potpore u okviru zajedničke poljoprivredne politike i o stavljanju izvan snage Uredbe Vijeća (EZ) br. 637/2008 i Uredbe Vijeća (EZ) br. 73/2009 (SL L 347, 20.12.2013., str. 608.).